એકતા કપૂરના ફેવરિટ રાઇટર પૈકીના એક એવા રાજેશ જોષી છેક આઠ વર્ષ પછી ફરીથી ગુજરાતી નાટક ડિરેક્ટ કરી રહ્યા છે. રવિવારથી ઓપન થઈ રહેલા નાટક ‘CODE ‘મંત્ર’’ને રાજેશ જોષીએ દોઢ વર્ષથી અટકાવી રાખ્યું હતું. રાજેશ જોષી કહે છે, ‘મને એની વનલાઇન બહુ ગમી હતી. મારે કોઈ પણ ભોગે આ નાટક કરવું હતું, પણ ટાઇમ જ નહોતો મળી રહ્યો. મજા પણ નહોતી આવતી. ગુજરાતી રંગભૂમિ તો મારું ઘર છે. ઘરથી કેટલું દૂર રહી શકાય? છેલ્લે ૨૦૦૭માં ‘પપ્પા પધરાવો સાવધાન’ નાટક કર્યું હતું. પછી તો ટીવી-ઇન્ડસ્ટ્રીમાં એવો તો જોતરાઈ ગયો કે ટાઇમ જ ન મળ્યો. હમણાં મન મક્કમ કરી લીધું અને નક્કી કરી લીધું કે હમણાં એકેય કામ બીજાં કરવાં નથી, પહેલાં આ નાટક કરવું છે.’